Diari Oficial de la Generalitat Valenciana


Sumari del DOGV 5311, del 26-07-2006 (2006/8936)

ORDRE de 4 de juliol de 2006, de la Conselleria de Territori i Habitatge, per la qual s'anuncia l'aprovació de la delimitació de l'assagador Reial de Castella i els seus assagadors connexos al seu pas pel terme municipal de Dos Aguas, província de València.
-----------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5311

Data del DOGV
:   26-07-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/8936


Data del document
:   04-07-2006

Organisme emissor
:   Conselleria de Territori i Habitatge

Tipus de document
:   Ordre

Descriptors 

:   * Dos Aguas
    * via rural
    * legislació
    * ramat

ORDRE de 4 de juliol de 2006, de la Conselleria de Territori i Habitatge, per la qual s'anuncia l'aprovació de la delimitació de l'assagador Reial de Castella i els seus assagadors connexos al seu pas pel terme municipal de Dos Aguas, província de València. [2006/Q8936]  
Vist l'expedient de delimitació del camí ramader assagador Reial de Castella i els seus assagadors connexos al seu pas pel terme municipal de Dos Aguas (tram IX).  
Atés que la delimitació s'ajusta a la classificació dels camins ramaders del terme municipal de Dos Aguas, aprovada per Ordre Ministerial de data 21 de maig de 1952, que es va publicar en el Boletín Oficial del Estado de data 11 de juny de 1952.  
Atés que l'expedient de delimitació i amollonament de l'assagador Reial de Castella al seu pas pel terme municipal de Dos Aguas va ser aprovat per Ordre de la Direcció General de Ramaderia, de data 18 de febrer de 1956, que es va publicar en el Butlletí Oficial de la Província de València el 29 de febrer de 1956.  
Atés que en data de 23 de desembre de 2002 (BOE 22.01.2003), es va subscriure conveni entre el Ministeri de Medi Ambient i la Conselleria de Medi Ambient de la Generalitat Valenciana, per a l'execució del projecte de delimitació, amollonament i senyalització dels camins ramaders del corredor Vall del Cabriol - Albufera de València (ramal meridional) en els termes municipals de Camporrobles, Fuenterrobles, Venta del Moro, Villagordo del Cabriel, Requena, Cortes de Pallás, Yátova, Dos Aguas. Tous, Catadau, Alfarp, Carlet, l'Alcúdia, Algemesí, Guaduassuar, Albalat de la Ribera i Sueca.  
Atés que mitjançant una Resolució de 7 de juliol de 2003, de la Conselleria de Territori i Habitatge, es va autoritzar l'inici dels expedients de delimitació dels terrenys dels camins ramaders inclosos en el conveni subscrit en data 23 de desembre de 2002 (BOE 22.01.2003), entre el Ministeri de Medi Ambient i la Conselleria de Medi Ambient de la Generalitat Valenciana.  
Atés que dins del període d'informació pública a què va ser sotmés l'expedient es va presentar la següent al·legació realitzada per:  
. Trinidad Gracia Bensa i Vicente Gracia Bensa, en nom i en representació de l'entitat Derviche, SL, exposen que:  
La Conselleria de Territori i Habitatge no ha acreditat la titularitat demanial del camí ramader. No consta l'existència d'un assagador connex a l'assagador Reial de Castella en les descripcions registrals que posseïxen els al·legants.  
Atés que la Direcció General de Gestió del Medi Natural proposa l'aprovació de la delimitació d'acord amb els termes que figuren en l'expedient.  
Vist l'informe de l'Àrea Jurídica de la Conselleria de Territori i Habitatge.   
Ja que s'han acomplit en l'expedient els tràmits que assenyala la Llei 3/1995, de 23 de març, de Camins Ramaders, i la Llei 30/1992, de 26 de novembre, modificada per la Llei 4/1999, de 13 de gener, Reguladora de Règim Jurídic de les Administracions Públiques i del Procediment Administratiu Comú, i la resta de legislació aplicable al cas. Ja que el que disposa el Decret 8/2004, de 3 de setembre, del president de la Generalitat, mitjançant el qual s'assignen competències a la Presidència i a les conselleries amb competències executives, i en la Llei 14/2003, de 10 d'abril, de patrimoni de la Generalitat Valenciana, correspon a la Conselleria de Territori i Habitatge l'aprovació de la delimitació dels camins ramaders, resolc:  
Article 1  
Aprovar la delimitació del camí ramader assagador Reial de Castella i els seus assagadors connexos al seu pas pel terme municipal de Dos Aguas (tram IX), d'acord amb la proposta de delimitació parcial i plànols que consten en l'expedient i les característiques dels quals són les següents:  
Assagador Reial de Castella  
Longitud delimitada: 634 m  
Amplària: 75 m  
Superfície delimitada: 2,2111 ha   
Assagador del Rodanillo  
Longitud delimitada: 617 m  
Amplària: 15 m  
Superfície delimitada: 0,9129 ha   
Assagador de la Garita  
Longitud delimitada: 1.283 m  
Amplària: 15 m  
Superfície delimitada: 1,8926 ha   
Assagador de la Font de la Marquesa  
Longitud delimitada: 158 m  
Amplària: 15 m  
Superfície delimitada: 0,2363 ha   
Assagador del Llosar  
Longitud delimitada: 1.629 m  
Amplària: 15 m  
Superfície delimitada: 2,4346 ha   
Assagador del Xorret  
Longitud delimitada: 1.125 m  
Amplària: 15 m  
Superfície delimitada: 1,6512 ha  
Article 2  
Desestimar les al·legacions presentades pels motius que s'indiquen a continuació:  
Les al·legacions presentades per Trinidad Gracia Bensa i Vicente Gracia Bensa, en nom i en representació de l'entitat Derviche, SL, els quals exposen que la Conselleria de Territori i Habitatge no ha acreditat la titularitat demanial del camí ramader. No consta l'existència d'un assagador connex a l'assagador Reial de Castella en les descripcions registrals que posseïxen els al·legants. Aquestes es deneguen perquè:  
Respecte a l'al·legació realitzada cal dir que no hi ha dubte de la naturalesa jurídica dels camins ramaders com béns de domini públic. L'article 2 de la Llei 3/1995, de 23 de març, de Camins Ramaders, diu que «Els camins ramaders són béns de domini públic de les comunitats autònomes i, en conseqüència, inalienables, imprescriptibles i inembargables», açò fa que els particulars no poden adquirir, per la possessió d'un any i un dia, cap ius possidendi com ocorre amb els béns patrimonials, i que la possessió del domini públic per un particular siga en qualsevol cas il·legítima.   
L'Ordre ministerial OM de 21 de maig de 1952, que va aprovar la classificació dels camins ramaders del terme municipal de Dos Aguas, té un valor normatiu, és un acte ferm, i conforme a aquest s'efectua la delimitació, no és doncs aquest procediment l'adequat per a discutir l'existència, l'amplària o categoria d'un camí ramader. Aquestes circumstàncies van quedar establides, van adquirir fermesa, mitjançant la reglamentària classificació.  
L'article 8 de la Llei 3/1995, de 23 de març, de Camins Ramaders, es referix a la delimitació com «l'acte administratiu pel qual es definixen els límits dels camins ramaders de conformitat amb l'acte de classificació».  
En aquest sentit, el traçat i la direcció del domini públic delimitat és fidel reflex de les dades que apareixen en la classificació de Dos Aguas, dades que s'han revisat i confrontat amb tots els antecedents gràfics o escrits que apareixen en l'expedient de delimitació així com els reconeixements al camp realitzats pels tècnics encarregats de les operacions de delimitació.  
En el fet que els interessats manifesten ser titulars dels terrenys afectats pel camí ramader, com consta en el registre de la propietat dir que la determinació gràfica del domini registral no oferix en cap cas detall de la localització geogràfica exacta en la qual es troba la finca en qüestió, sinó que pretén la identificació de la finca registral, de la porció de terreny delimitada per un domini; no pretén la descripció exhaustiva d'aquesta. D'altra banda, tenint en compte el que establix l'article 8.3 de la Llei 3/1995, de 23 de març, de Camins Ramaders, la delimitació aprovada declara la possessió i la titularitat demanial a favor de la comunitat autònoma, no poden prevaldre les inscripcions del Registre de la Propietat enfront de la naturalesa demanial dels béns delimitats. A més l'article 8.4 de la mateixa llei assenyala que la resolució d'aprovació de la delimitació serà títol suficient per a rectificar situacions jurídiques registrals contradictòries amb la delimitació. Tot això sense oblidar el caràcter de domini públic del que gaudixen els camins ramaders, establit en l'article 2 de la Llei 3/1995, de 23 de març, que establix que els camins ramaders són béns de domini públic de les comunitats autònomes i, en conseqüència, inalienables, imprescriptibles i inembargables.  
A més, respecte al fet que les parcel·les estiguen inscrites en el registre de la propietat cal ressenyar: que la inscripció registral d'una finca dóna fe de la titularitat jurídica real sobre aquesta i la seua funció és donar seguretat jurídica immobiliària, no podent existir una representació gràfica del domini diferent de l'objecte del domini en si. És a dir, l'objecte del registre de la propietat no és la finca registrada sinó el domini o els drets reals constituïts sobre aquesta. Respecte a açò, la descripció que de les finques registrals es fa en el foli registral procedix de la declaració del titular registral, en conseqüència la determinació gràfica del domini depén, en última instància, de la voluntat de l'amo de la finca. De fet, aquesta grafia és una operació jurídica de qualificació per part del registrador i no una operació tècnica topogràfica.  
Article 3  
Que cancel·le totalment o parcialment totes les inscripcions registrals que resulten contradictòries amb la delimitació.  
Article 4  
Iniciar la pràctica de l'amollonament del camí ramader assagador Reial de Castella i els seus assagadors connexos al seu pas pel terme municipal de Dos Aguas (tram IX), d'acord amb el conveni subscrit en data de 23 de desembre de 2002 (BOE 22.01.03), entre el Ministeri de Medi Ambient i la Conselleria de Medi Ambient de la Generalitat Valenciana, per a l'execució del projecte de delimitació, amollonament i senyalització dels camins ramaders del corredor Vall del Cabriol - Albufera de València (ramal meridional) en els termes municipals de Camporrobles, Fuenterrobles, Venta del Moro, Villargordo del Cabriel, Requena, Cortes de Pallás, Yátova, Dos Aguas, Tous, Catadau, Alfarp, Carlet, l'Alcúdia, Guadassuar, Algemesí, Albalat de la Ribera i Sueca.  
Contra la present ordre, els interessats poden interposar recurs contenciós administratiu en el termini de dos mesos, comptadors a partir del dia següent a la publicació d'aquesta ordre, davant la sala contenciosa administrativa del Tribunal Superior de Justícia de la Comunitat Valenciana, de conformitat amb el que disposa l'article 10 i concordants de la Llei Reguladora de la Jurisdicció Contenciosa Administrativa.  
Tot això sense perjudici de la interposició del recurs potestatiu de reposició davant el conseller de Territori i Habitatge, en el termini d'un mes des de l'endemà de la publicació en el Diari Oficial de la Generalitat, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.   
València, 4 de juliol de 2006  
El conseller de Territori i Habitatge  
Esteban González Pons.